PATVIRTINTA

 Joniškio „Aušros“ gimnazijos

direktoriaus 2023 m. rugsėjo 1d.

 įsakymu Nr. V-58

**JONIŠKIO „AUŠROS“ GIMNAZIJOS**

**LANKOMUMO UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Joniškio „Aušros“ gimnazijos lankomumo užtikrinimo tvarkos aprašas (toliau – Tvarkos aprašas) parengtas vadovaujantis Lietuvos respublikos švietimo, mokslo ir sporto ministro 2023 m. rugpjūčio 29 d. įsakymu Nr. V-1112, nustato nepilnamečių ir pilnamečių mokinių, besimokančių pagal pagrindinio ir vidurinio ugdymo programas (toliau kartu – mokiniai), praleistų mokymosi dienų ir (ar) pamokų pateisinimo galimybes, informavimo apie neatvykimą į gimnaziją laiką ir būdus, gimnazijos veiksmus užtikrinant punktualų ir reguliarų mokyklos lankymą.

2. Tvarkos aprašo paskirtis – padėti užtikrinti Lietuvos Respublikos švietimo įstatymo 43 straipsnio 11 dalies 7 ir 8 punktų, 46 straipsnio 2 dalies 2 punkto, 47 straipsnio 2 dalies 7 punkto, 49 straipsnio 2 dalies 7 punkto ir 59 straipsnio 8 dalies 4 punkto nuostatų įgyvendinimą.

3. Gimnazijos nelankymas Tvarkos apraše suprantamas kaip mokinio neatvykimas į mokyklą, nedalyvavimas pamokoje (ar jos dalyje), kuri privaloma pagal gimnazijos pamokų tvarkaraštį, ar kitame privalomame ugdymo proceso užsiėmime.

4. Tvarkos apraše vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamas sąvokas.

**II SKYRIUS**

**MOKINIO PRALEISTŲ PAMOKŲ PATEISINIMO PRIEŽASTYS**

5. Mokinio neatvykimas į gimnaziją, nedalyvavimas pamokoje (ar jos dalyje) gali būti pateisintas dėl šių priežasčių:

5.1. ligos ar apsilankymo pas gydytoją:

5.1.1. ne daugiau nei 5 mokymosi dienas per kalendorinį mėnesį gali pateisinti mokinio tėvai (globėjai, rūpintojai);

5.1.2. mokiniui praleidus daugiau nei 5 dienas per kalendorinį mėnesį, praleistos pamokos pateisinamos, jei yra pranešimas iš Elektroninės sveikatos informacinės sistemos, kad buvo kreiptasi į asmens sveikatos priežiūros įstaigą. Apie nepilnamečio mokinio apsilankymą gydymo įstaigoje ir ligą tėvai (globėjai, rūpintojai), arba pats mokinys, jeigu jis pilnametis, informuoja klasės vadovą. Klasės vadovas pagal pateiktą dokumentą pateisina praleistas pamokas;

5.2. kitų svarbių asmeninių priežasčių, mokinio tėvų (globėjų, rūpintojų) arba pilnamečio mokinio prašymu gali būti pateisinamos ne daugiau nei 3 mokymosi dienos per pusmetį. Mokinio praleistas pamokas, kuriose mokinys nedalyvavo dėl svarbių asmeninių priežasčių, pateisina klasės vadovas pagal gautą iš nepilnamečio mokinio tėvų (globėjų, rūpintojų) arba pilnamečio mokinio informaciją telefono skambučiu, žinute ir/ar laišku elektroniniame dienyne. Tėvai (globėjai, rūpintojai) ir mokinys privalo įsipareigoti, jog už praleistas pamokas, mokinys pasiruoš savarankiškai ir atsiskaitys gimnazijos nustatyta tvarka;

5.3. nepalankių oro sąlygų, įvykių, susijusių su visuomeniniu, mokykliniu ar kitu transportu, kuriuo mokinys vyksta į gimnaziją, eismo sutrikimų ar kitų nenugalimos jėgos (*force majeure*) aplinkybių. Šiais atvejais praleistas pamokas pateisina mokinio tėvai (globėjai, rūpintojai) informuodami klasės vadovą telefono skambučiu, žinute ir/ar laišku elektroniniame dienyne; Jei pavėžėjimas organizuojamas mokyklos transportu ir mokykla negali užtikrinti mokinių atvykimo į mokyklą laiku, tai tėvų (globėjų, rūpintojų) pateisinimas nėra reikalingas;

5.4. mokinio dalyvavimo sporto varžybose, olimpiadoje ir / ar kitame ugdomajame renginyje (toliau – renginys), kuris organizuojamas gimnazijos arba kitų institucijų ar įstaigų. Jei renginį organizuoja ne gimnazija, o kita institucija ar įstaiga, dėl dalyvavimo renginyje gimnazijos vadovui ar jo įgaliotam asmeniui turi pateikti oficialią informacijądėl praleistų pamokų pateisinimo iki renginio arba ne vėliau kaip kitą darbo dieną po jo. Mokinio praleistas pamokas dėl jo dalyvavimo renginyje pateisina klasės vadovas pagal pateiktą dokumentą;

5.5. mokinio tikslinio kvietimo atvykti į valstybinę ar savivaldybės instituciją ar įstaigą (pvz., Pedagoginę psichologinę tarnybą, Vaiko teisių apsaugos skyrių, teismą ir kt.), mokinio tėvams (globėjams, rūpintojams) pateikus klasės vadovui įrodymus (informaciją), patvirtinančius apsilankymą. Klasės vadovas pateisina mokinio praleistas pamokas;

5.6. dėl sveikatos sutrikimų mokiniui esant gimnazijoje (pamokų tvarkaraštyje nustatytu laikotarpiu). Mokinio praleistas pamokas pateisina klasės vadovas, gavęs informaciją iš visuomenės sveikatos specialisto arba administracijos atstovo.

**III SKYRIUS**

**MOKINIŲ, JŲ TĖVŲ (GLOBĖJŲ, RŪPINTOJŲ) IR GIMNAZIJOS ATSAKOMYBĖS UŽTIKRINANT MOKINIŲ LANKOMUMĄ**

6. Pilnametis mokinys privalo:

6.1. negalėdamas atvykti į gimnaziją ar dalyvauti pamokoje iki tos dienos pamokų pradžios, esant objektyvioms priežastims ne vėliau kaip tą pačią dieną iki pamokų pabaigos telefono skambučiu, žinute, laišku elektroniniame dienyne ar pranešti klasės vadovui apie neatvykimo į gimnaziją ar nedalyvavimo pamokoje priežastis;

6.2. pranešti ir pristatyti pažymą iš Elektroninės sveikatos informacinės sistemos, kad buvo kreipęsis į asmens sveikatos priežiūros įstaigą, jei dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas;

6.3. pamokų metu, turėdamas paskirtą vizitą pas gydytoją, informuoti dalyko mokytoją ir klasės vadovą, pateikdamas vizito pas gydytoją talonėlį arba parodydamas registracijos žinutę.

7. Nepilnamečio mokinio tėvai (globėjai, rūpintojai), veikdami išimtinai geriausiais vaiko interesais, privalo:

7.1. užtikrinti, kad vaikas reguliariai ir punktualiai lankytų gimnaziją (pamokas);

7.2. telefono skambučiu, žinute, laišku elektroniniame dienyne ne vėliau kaip iki tos dienos pamokų pradžios, kurią nepilnametis mokinys negali atvykti į gimnaziją ar dalyvauti pamokoje, arba esant objektyvioms priežastims ne vėliau kaip tą pačią dieną iki pamokų pabaigos, pranešti klasės vadovui apie neatvykimo į gimnaziją ar nedalyvavimo pamokoje priežastis;

7.3. telefono skambučiu, žinute, laišku elektroniniame dienyne pranešti, kad dėl vaiko ligos buvo kreiptasi į asmens sveikatos priežiūros įstaigą, jei nepilnametis mokinys dėl ligos ar apsilankymo sveikatos priežiūros įstaigoje per kalendorinį mėnesį praleido daugiau nei 5 mokymosi dienas ir pristatyti pažymą iš Elektroninės sveikatos informacinės sistemos;

7.4. jeigu mokinys pamokų metu turi paskirtą vizitą pas gydytoją, informuoti dalyko mokytoją ir klasės vadovą, pateikdami vizito pas gydytoją talonėlį arba registracijos žinutę.

8. Klasės vadovas privalo:

8.1. su mokinių lankomumo užtikrinimo tvarka supažindinti mokinius, mokinių tėvus (globėjus, rūpintojus);

8.2. tą pačią dieną informuoti nepilnamečio mokinio tėvus (globėjus, rūpintojus) apie jų vaiko neatvykimą į gimnaziją ar nedalyvavimą pamokoje, jei tėvai (globėjai, rūpintojai) apie tai nepranešė. Taip pat informuoti ir pilnamečio mokinio tėvus (dėl mokinio saugumo užtikrinimo). Informacija apie mokinio neatvykimą į gimnaziją pateikiama telefono skambučiu, žinute ir/ar pranešimu elektroniniame dienyne. Informacijos tinkamu pateikimu laikomi tie atvejai, kai galima nustatyti informacijos turinį, jos pateikėją, pateikimo faktą ir laiką;

8.3. tą pačią dieną informuoti mokinio tėvus (globėjus, rūpintojus) apie jų vaiko išvykimą iš pamokos (-ų) savavališkai, be pateisinamos priežasties ar nedalyvavimą dalyje pamokos;

8.4. mokinių praleistų pamokų pateisinimą elektroniniame dienyne fiksuoti per 2 darbo dienas nuo informacijos gavimo dienos;

8.5. ne vėliau kaip iki kito mėnesio 5 dienos dienyne pateisinti mokinių praleistas pamokas už prieš tai buvusį mėnesį;

8.6. individualiai dirbti su pamokų nelankančiais, vėluojančiais mokiniais;

8.7. jei mokinys einamųjų mokslo metų eigoje pakartotinai pažeidžia mokinio pareigą – reguliariai lankyti gimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų, įvertinus pažeidimų aplinkybes ir apimtis, raštu kreipiasi į gimnazijos Vaiko gerovės komisiją;

8.8. organizuojant Vaiko gerovės komisijos posėdį informuoti tėvus (globėjus, rūpintojus) apie posėdžio turinį, datą ir laiką.

9. Dalykų mokytojai privalo:

9.1. iki tos dienos pamokų pabaigos fiksuoti elektroniniame dienyne nedalyvaujančius pamokoje ir į ją pavėlavusius mokinius;

9.2. pastebėję problemas dėl mokinio lankomumo (pvz., neatvyksta į atsiskaitomuosius darbus, vengia lankyti tik to dalyko pamokas, neateina į mokomojo dalyko pirmąją ar paskutiniąją tvarkaraštyje pamokas, vėluoja ir pan.) informuoti klasės vadovą ir socialinį pedagogą.

10. Socialinis pedagogas privalo:

10.1. gavęs lankomumo ataskaitas ar informaciją apie pamokas praleidžiantį mokinį, aptarti situaciją su klasės auklėtoju ar dalyko mokytoju, numatyti veiksmų planą;

10.2. inicijuoti mokinio, kuris piktybiškai praleidinėja pamokas, svarstymą Vaiko gerovės komisijos ar administracijos posėdžiuose dalyvaujant tėvams (globėjams, rūpintojams);

10.3. dirbti individualiai su mokiniu ir įvertinęs mokinio pamokų nelankymo priežastis, jo socialines problemas – planuoti jam socialinės pagalbos teikimą, numatyti prevencinio poveikio priemones gerinant lankomumą. Esant poreikiui, apie pokalbį su mokiniu, telefono skambučiu, žinute ar elektroninio dienyno TAMO pranešimu informuoti mokinio tėvus (globėjus, rūpintojus); atsižvelgęs į individualią mokinio situaciją, rekomenduoti Gimnazijos psichologo pagalbą.

11. Psichologas privalo:

11.1. rekomenduoti klasės auklėtojams ir dalykų mokytojams mokinių lankomumo problemų sprendimo būdus;

11.2. konsultuoti psichologinių problemų turintį mokinį, kurį tokiai pagalbai nukreipė dalyko mokytojas, klasės vadovas, socialinis pedagogas ar direktoriaus pavaduotojas ugdymui.

**IV SKYRIUS**

**PRIEMONĖS GIMNAZIJOS LANKOMUMUI UŽTIKRINTI**

12. Gimnazijoje stebimas mokinių lankomumas, analizuojamos nelankymo priežastys, priimami sprendimai dėl lankymo gerinimo.

13. Jei mokinys pažeidžia pareigą punktualiai ir reguliariai lankyti gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, per kalendorinį mėnesį mokinys praleidžia daugiau mokymosi dienų, nei numatoma Tvarkos aprašo 5.1.1 ir 5.2 papunkčiuose, arba nėra informacijos ir pagrindžiančių dokumentų dėl kitų Tvarkos aprašo 5 punkte nurodytų priežasčių nelankyti gimazijos (pamokų), klasės vadovas įspėja mokinį ir nepilnamečio mokinio tėvus (globėjus, rūpintojus) bei juos informuoja apie Tvarkos aprašo 14–17 punktuose nustatytus galimus gimnazijos veiksmus, jei mokinys einamųjų mokslo metų metu pakartotinai pažeis šią mokinio pareigą.

14. Jei mokinys einamųjų mokslo metų eigoje pakartotinai pažeidžia mokinio pareigą – punktualiai ir reguliariai lankyti gimnaziją, be pateisinamos priežasties nepraleisti pamokų ir (ar) kitų privalomų ugdymo proceso užsiėmimų, įvertinus pažeidimų aplinkybes ir apimtis, mokinio nelankymo klausimas gali būti teikiamas nagrinėti gimnazijos Vaiko gerovės komisijoje arba siūloma keisti ugdymo (si) įstaigą.

15. Jei mokinys po jo nelankymo klausimų nagrinėjimo gimnazijos vaiko gerovės komisijoje ir teikiant jos rekomenduotą švietimo pagalbą einamųjų mokslo metų eigoje nevykdo pareigos – punktualiai ir reguliariai lankyti gimnaziją, be pateisinamos priežasties nepraleisti pamokų ir kitų privalomų ugdymo proceso užsiėmimų – gimnazijos vadovas Vaiko gerovės komisijos siūlymu kreipiasi raštu į savivaldybės tarpinstitucinio bendradarbiavimo koordinatorių dėl koordinuotai teikiamų švietimo pagalbos, socialinių ir sveikatos priežiūros paslaugų mokiniui ir jo tėvams (globėjams, rūpintojams) skyrimo.

16. Gimnazija, turėdama pagrįstos informacijos apie galimus vaiko teisių pažeidimus, vaiko teisių ir geriausių interesų neužtikrinimą bei tai pagrindžiančius faktus ir priemones, kurių buvo imtasi situacijai išsiaiškinti ir spręsti, kreipiasi raštu į vaiko teisių apsaugos tarnybą spręsti klausimą dėl galimo vaiko teisių pažeidimo ir galimų pagalbos ir (ar) poveikio (pvz., administracinės atsakomybės taikymo) priemonių taikymo.

17. Jei mokinys nelankė gimnazijos ir per kalendorinį mėnesį be pateisinamos priežasties praleido daugiau kaip pusę pamokų ar ugdymui skirtų valandų, gimnazija, išnaudojusi visas švietimo pagalbos mokiniui teikimo galimybes, gali kreiptis į vaiko nuolatinės gyvenamosios vietos savivaldybės vykdomąją instituciją su prašymu dėl vaiko minimalios priežiūros priemonių skyrimo.

**V SKYRIUS**

**BAIGIAMOSIOS NUOSTATOS**

18. Gimnazija, rengdama mokinių gimnazijos lankomumo užtikrinimo tvarką ar nustatydama mokinių gimnazijos lankomumą užtikrinančias normas kituose gimnazijos vidaus teisės aktuose, sudarydama ar keisdama mokymo sutartis, vadovaujasi Tvarkos aprašu. Mokinių lankomumo užtikrinimo tvarką tvirtina gimnazijos vadovas, suderinęs su gimnazijos taryba. Mokinių gimnazijos lankomumo užtikrinimo tvarka skelbiama viešai gimnazijos interneto svetainėje.

19. Su mokinių lankomumo užtikrinimo tvarka gimnazija supažindina mokinius, mokinių tėvus (globėjus, rūpintojus), mokytojus, švietimo pagalbos specialistus, kitus už mokinių lankomumo užtikrinimą gimnazijoje atsakingus asmenis.

20. Mokinių, jų tėvų (globėjų, rūpintojų) pateikti pranešimai, informacija dėl mokinių praleistų mokymosi dienų ir (ar) nedalyvavimo pamokose pateisinimo, nekaupiami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_